
Maatietopalvelu
Kyselyvastaus
Asiakirjan tunnus: KT1402

Julkisuus: Julkinen 

Iran / Aktivismi sosiaalisessa mediassa, ulkomailla mielenosoituksiin osallistuminen sekä maahan palaaminen
Iran / Social media activism, participation in protests abroad and return to Iran

Kysymykset
1. Ovatko Iranin viranomaiset kohdistaneet vuosina 2025–2026 viranomaistoimenpiteitä sosiaalisessa mediassa hallinnon vastaista materiaalia julkaisseisiin henkilöihin?
2. Onko toimenpiteitä kohdistettu ulkomailla asuviin iranilaisiin, jotka ovat julkaisseet sosiaalisessa mediassa hallinnon vastaiseksi katsottavaa materiaalia? 
3. Ovatko Iranin viranomaiset kohdistaneet vuosina 2025–2026 viranomaistoimenpiteitä ulkomailla hallinnon vastaisiin mielenosoituksiin osallistuneisiin henkilöihin?
4. Onko maahan palaavien tilanteessa raportoitu muutoksia erityisesti turvapaikanhakijataustaisten palaajien kohdalla?

Questions
1. Have Iranian social media users posting critical views of the government been targeted by the authorities in 2025–2026?
2. Have Iranians abroad been targeted by the Iranian authorities because of their anti-government social media posts?
3. Have Iranians who participated in anti-government demonstrations abroad been targeted by the Iranian authorities in 2025–2026?
4. Have there been changes in the situation of asylum seekers who return to Iran?

Ovatko Iranin viranomaiset kohdistaneet vuosina 2025–2026 viranomaistoimenpiteitä sosiaalisessa mediassa hallinnon vastaista materiaalia julkaisseisiin?
Iranin viranomaiset ilmoittivat pidättäneensä 21 000 toisinajattelijaa kesäkuun 2025 sodan jälkeen. Yhdistyneiden kansakuntien (YK) Iranin ihmisoikeustilannetta selvittäneen tiedonhankintakomission kokoamien tietojen mukaan joukossa oli asianajajien, toimittajien ja ihmisoikeusaktivistien lisäksi myös ihmisiä, jotka oli pidätetty pelkästään sosiaalisessa mediassa julkaisemiensa mielipiteiden perusteella.[footnoteRef:1] Useat sosiaalisen median käyttäjät saivat pitkiä vankeustuomioita ainakin Teheranin, Markazin, Pohjois-Khorasanin, Kohgiluye Boyer Ahmadin ja Isfahanin vallankumoustuomioistuimissa, joissa heidät tuomittiin joko vakoilun, valtionvastaisen propagandan, valheellisen tiedon levittämisen tai yleisen mielipiteen vääristämisen perusteella.[footnoteRef:2] [1:  UN HRC 30.10.2025.]  [2:  UN HRC 13.3.2026, s. 35–36.] 

Laajamittaisista pidätyksistä on raportoitu varsinkin sotien yhteydessä. Kesäkuun 2025 konfliktin ollessa käynnissä uutisoitiin useista Internet-toimintaan perustuvista pidätyksistä eri puolilla Irania. Niiden taustalla oli ainakin hallintoa ja sotatoimia kritisoivien mielipiteiden ilmaisua, yhteyksiä Israel-myönteisinä pidettyihin medioihin sekä kuvien jakamista sosiaalisessa mediassa ilmaiskujen aiheuttamista tuhoista.[footnoteRef:3] 28.2.2026 alkaneen sodan ollessa käynnissä Iranissa uutisoitiin yli tuhannen ihmisen pidätyksistä heidän Internetissä tapahtuneen toimintansa takia. Toimintaan kuului sensitiivisten sijaintien kuvaamista, hallinnon kritisointia ja vihollisen avustamista.[footnoteRef:4] Maaliskuussa 2026 Iranin poliisivoimien komentaja tiedotti 81 henkilön pidätyksistä joko heidän sosiaalisen median toimintansa tai Iran International -uutistoimistolle lähettämänsä aineiston perusteella.[footnoteRef:5] [3:  UN HRC 13.3.2026, s. 32, 35.]  [4:  Reuters 24.3.2026.]  [5:  HRANA 12.3.2026.] 

Iranin turvallisuus- ja tiedustelupalvelut lähettivät uhkaavia viestejä kansalaisaktivisteille ja sosiaalisen median vaikuttajille tammikuun 2026 mielenosoitusten aikana. Uhkausten kohteena oli naisasia-aktivisteja, opiskelijoita, entisiä poliittisia vankeja ja mielenosoittajille julkisesti tukensa ilmaisseiden nettiyritysten omistajia.[footnoteRef:6] Iran hyödynsi mielenosoittajien tunnistamiseen laajasti digitaalisen valvonnan keinoja, kuten puhelimen paikkatietoja, haittaohjelmia ja valvontakameroita.[footnoteRef:7] [6:  IranWire 5.1.2026.]  [7:  NYT 13.2.2026.] 

Human Rights Activists News Agency (HRANA) raportoi heinäkuussa 2026 Iranin poliisin sosiaalisen median käyttäjiin ja nettiyrityksiin kohdistamista toimista. Kampanjaan on kuulunut sosiaalisen median sivustojen blokkaamista, netissä olevien sisältöjen poistamista, pakotettujen kirjallisten tunnustusten julkaisemista, sivustojen ylläpitäjiä vastaan aloitettuja oikeustoimia, yritysten sulkemisia ja netissä tapahtuvan kaupankäynnin rajoittamista. HRANAn keräämien tietojen perusteella kohteena on ollut laajasti eri taustaisia toimijoita, kuten bloginpitäjiä, sisällöntuottajia, mediajulkaisuja, urheilijoita, taiteilijoita, muoti- ja kauneusalan ammattilaisia, nettiyrityksiä, kahviloita ja muita kaupallisia toimijoita. Viranomaisten huomion kohteena on useissa näistä tapauksista ollut naisten islamilaisen huivinkäytön noudattamatta jättäminen. Kampanjan yhteydessä suljettiin ainakin 25 korkean profiilin ja korkean seuraajamäärän sosiaalisen median tiliä, joiden joukossa oli tunnettuja lifestyle-bloggaajia, nettipersoonia ja sisällöntuottajia, sekä 19 kaupallista yritystä, joiden joukossa oli muun muassa kahviloita, kauneushoitoloita ja tapahtumanjärjestäjiä. Lisäksi kohteena oli noin kymmenen meikkiartistia, tatuoijaa tai muotisuunnittelijaa, yhdeksän urheilijaa, viisi taiteilijaa ja neljä matkatoimistoa.[footnoteRef:8]  [8:  HRANA 2.8.2026.] 

Pidätysten lisäksi Iranin viranomaiset ovat lakkauttaneet karkeasti arvioituna ainakin satojen tai jopa tuhansien toimittajien, kansalaisaktivistien ja hallintoa kritisoineiden sosiaalisen median käyttäjien puhelimien SIM-korttien toiminnan. Kohteena vaikuttaa IranWire-uutismedian kokoamien tietojen perusteella olleen erityisesti naisia, jotka ovat julkaisuissaan jättäneet noudattamatta islamilaista huivisääntöä.[footnoteRef:9]   [9:  IranWire 25.8.2026.] 

Iranin eduskunta hyväksyi elokuussa 2026 ulkomaisen informaatiovaikuttamisen torjumiseen pyrkivän lakiesityksen, joka toteutuessaan kriminalisoi yhteydet vihamielisiksi luokiteltuihin kansainvälisiin medioihin, järjestöihin ja instituutioihin. Lakiesitys kieltää kuvien tai muun aineiston lähettämisen ulkomaisille medioille sekä Iranin ulkopuolella tapahtuvan mediatoiminnan enintään kahden vuoden vankeustuomion uhalla. Lakiesitys odottaa vielä valvojien neuvoston hyväksyntää ennen kuin se astuu voimaan.[footnoteRef:10] Toteutuessaan laki vaikeuttaisi entisestään puolueettoman tiedon saamista Iranista.[footnoteRef:11] [10:  RFE/RL 17.8.2026.]  [11:  DW 20.8.2026.] 

Alla on listattu viime kuukauden ajalta esimerkkitapauksia pelkästään sosiaalisen median toiminnan perusteella tapahtuneista pidätyksistä ja tuomioista: 
· Mahabadin poliisi pidätti nuoren kurdinaisen 23.8.2026 hänen tunnettua artistia pilkanneen Instagram-julkaisunsa takia, joka aiheutti laajan vastareaktion.[footnoteRef:12] [12:  KHRN 24.8.2026.] 

· Maaliskuussa 2026 pidätetty nainen tuomittiin 20.8.2026 Israelin tukemisesta Mashhadin vallankumoustuomioistuimessa vuoden vankeuteen ja kahden vuoden ehdolliseen rangaistukseen. Tuomio perustui hänen Israelin pääministeri Benjamin Netanjahun sosiaalisen median sivulle jättämäänsä kommenttiin.[footnoteRef:13] [13:  IranWire 20.8.2026.] 

· Tunnettu bloggari ja aiempi poliittinen vanki tuomittiin 16.8.2026 Teheranin vallankumoustuomioistuimessa kansallisen turvallisuuden vaarantamisen perusteella viiden vuoden vankeuteen ja kahden vuoden sosiaalisen median kieltoon.[footnoteRef:14] [14:  IranWire 19.8.2026.] 

· Markazin maakunnan syyttäjänvirasto ilmoitti 10.8.2026 naisen pidätyksestä tämän uskontoa loukkaavien sosiaalisen median julkaisujen perusteella. Naisen henkilöllisyyttä tai julkaisujen tarkkaa sisältöä ei ilmoitettu.[footnoteRef:15] [15:  IranWire 10.8.2026.] 

· Mazandaranin maakunnassa sijaitsevan Behshahrin poliisi ilmoitti 6.8.2026 kuuden henkilön pidätyksestä näiden sosiaalisen median julkaisujen perusteella. Henkilöitä vastaan on nostettu syytteet ainakin yleisen mielipiteen vääristämisestä ja valtionvastaisesta propagandasta. Pidätettyjen henkilöllisyyttä tai julkaisujen tarkkaa sisältöä ei ilmoitettu.[footnoteRef:16]  [16:  HRANA 6.8.2026.] 

Onko toimenpiteitä kohdistettu ulkomailla asuviin iranilaisiin, jotka ovat julkaisseet sosiaalisessa mediassa hallinnon vastaiseksi katsottavaa materiaalia?
Pariisista käsin toimivan Abdourrahman Boroumand Center for Human Rights in Iran -ihmisoikeusjärjestön tietojen mukaan Iranin viranomaiset keräävät systemaattisesti ja laajasti tietoja tuhansista ulkomailla hallintoa vastustavista maan kansalaisista. Viime vuosien suurten protestiliikkeiden seurauksena ulkomailla hallintoa vastustavien iranilaisten Internetin kautta tapahtuva uhkailu ja Iranissa asuvien sukulaisten kutsuminen kuulusteluihin on lisääntynyt. Äärimmäisimmissä tapauksissa uhkailuun on kuulunut aktivistien fyysistä tarkkailua, heidän koteihinsa tunkeutumista ja tappoyrityksiä. Viranomaisten kohteeksi joutumisen todennäköisyyttä lisää aktivistin suuri medianäkyvyys, karismaattisuus, laajat verkostot Iranissa sekä kurdi- tai muu vähemmistötausta.[footnoteRef:17] Tanskan maahanmuuttoviraston iranilaisten sur place -aktivismia käsittelevässä maatietoraportissa haastateltujen asiantuntijoiden mukaan Iranin viranomaisten on mahdotonta tarkkailla miljoonien eri sosiaalisen median sivustoilla toimivien iranilaisten julkaisuja, joten he priorisoivat seurannassaan sosiaalisen median sivustoja, joilla on suuri seuraajamäärä.[footnoteRef:18]  [17:  France 24 30.3.2026.]  [18:  DIS 12/2025, s. 8–10.] 

YK:n Iranin ihmisoikeustilannetta seuraavan tiedonhankintakomission mukaan Iranin viranomaisten toimet maan hallintoa ulkomailla kritisoivia iranilaisia vastaan ovat johdonmukaisia ja systemaattisia. Tyypillisiin viranomaisten käyttämiin keinoihin kuuluu uhkailevia viestejä ja puheluita, maineenmenetykseen tähtääviä kampanjoita sekä kotimaassa asuvien perheenjäsenten ahdistelua, pidätyksiä ja vankeustuomioita.[footnoteRef:19] YK:n Iranin ihmisoikeustilannetta seuraava tiedonhankintakomissio on todennut ulkomailla asuvien iranilaisten uhkailun lisääntyneen vuodesta 2025 lähtien. Tiedonhankintakomission raportoinnin mukaan Iranin viranomaisten huomion kohteeksi maan ulkopuolella on joutunut erityisesti kansainvälisille uutistoimistoille raportoivia toimittajia, joille iranilaiset tuomioistuimet ovat langettaneet poissaolevina tuomioita valtionvastaisesta propagandasta. YK:n tietojen mukaan kesäkuun 2025 sodan jälkeen yli 45 toimittajaa seitsemässä eri maassa tarkkailtiin, uhkailtiin tai kuulusteltiin seurauksena Iranin tilanteesta raportoimisesta. Viranomaisten erityisen mielenkiinnon kohteena ovat olleet BBC Persian – ja Iran International -uutistoimistojen toimittajat. Netissä tapahtuvan uhkailun ja seksuaalisen ahdistelun kohteeksi on joutunut suhteettoman paljon naispuolisia toimittajia ja aktivisteja.[footnoteRef:20] Iranilaiset aktivistit saavat usein uhkaavia viestejä paitsi Iranin viranomaisilta myös kilpailevilta oppositioryhmiltä.[footnoteRef:21] [19:  UN HRC 14.3.2025, s. 16.]  [20:  UN HRC 13.3.2026, s. 89–96, 99.]  [21:  ABC News 22.2.2026.] 

The New Yorker -lehti on elokuussa 2026 raportoinut havainnoista, joiden perusteella Iranin viranomaiset ovat helmikuussa käynnistyneen sodan seurauksena aktivoituneet tekemään uusia hyökkäysten sarjoja Euroopassa asuvia toisinajattelijoita vastaan.[footnoteRef:22] Saksalaisen uutismedia Deutsche Wellen mukaan Iranin Euroopassa harjoittamaan tiedusteluun on kuulunut iranilaisten sähköpostiin ja sosiaalisen median tileihin tehtävät hyökkäykset, joista hankitut tiedot ovat auttaneet viranomaisia saamaan tietoja eri järjestöistä ja niiden jäsenistä, heidän päivittäisestä elämästään sekä ammatillisista ja yksityisistä verkostoista.[footnoteRef:23] Myös tietoliikenneaiheisiin erikoistuneen Wired-median selvityksen perusteella Iran harjoittaa edistynyttä ulkomailla asuvien iranilaisten toisinajattelijoiden seurantaa Internetissä useiden kybervakoiluyksiköiden kautta. Vakoiluun käytetään monenlaisia keinoja, kuten tietojenkalastelua, toisena henkilönä esiintymistä ja haittaohjelmien lähettämistä. Erääseen Iranin kybervakoiluryhmään syyskuussa 2025 kohdistuneen tietovuodon perusteella vakoilun kohteet olivat moninaisia, ja vakoiluun kuului jopa lentoyhtiöiden ja teleoperaattorien sivujen hakkerointia tarkoituksena seurata yksittäisten ulkomailla asuvien iranilaisten liikkumista ja yhteydenpitoa.[footnoteRef:24] Tietovuoto paljasti Iranin viranomaisten kokoavan aineistoa Kashef-nimiseen tietokantaan, joka sisältää runsaasti mielenkiinnon kohteina olevien henkilöiden puhelutietoja, sijainteja, osoitteita, viestejä ja sosiaalisen median aineistoa. Yksityiskohtaista tietoa oli kerätty ainakin Iranin kaksoiskansalaisista, Iranissa sijaitsevien eri maiden suurlähetystöjen henkilökunnasta, Iranissa toimivista ulkomaankauppaa tekevistä yrityksistä sekä toimittajista.[footnoteRef:25] Iranin laajasta tiedustelutoiminnasta on Euroopassa raportoitu esimerkiksi Isossa-Britanniassa[footnoteRef:26] ja Saksassa[footnoteRef:27]. Ruotsi on Iranin tiedustelun pääasiallinen kohde Pohjoismaissa, mutta Suojelupoliisin mukaan Iranin vakoilutoiminta on lisääntynyt myös Suomessa.[footnoteRef:28] Ruotsista, Norjasta ja Tanskasta poiketen Suomessa ei toistaiseksi ole julkisesti raportoitu Iranin harjoittamista kaikkein vakavimmista uhkailun muodoista, kuten toisinajattelijoiden murhista ja niiden yrityksistä.[footnoteRef:29] [22:  The New Yorker 24.8.2026.]  [23:  DW 17.1.2026.]  [24:  Wired 18.5.2026.]  [25:  Iran International [päiväämätön]. ]  [26:  The National News 31.7.2026; The New Yorker 24.8.2026. ]  [27:  DW 17.1.2026.]  [28:  Yle 8.3.2026.]  [29:  Abdorrahman Boroumand Center for Human Rights in Iran [päiväämätön].] 

Onko ulkomailla mielenosoituksiin osallistuneisiin iranilaisiin kohdistettu viranomaistoimia?
Iranin vallankumouskaartiin erikoistuneiden, Yhdysvalloissa toimivien iranilaistaustaisten tutkijoiden Saeid Golkarin ja Kasra Aarabin mukaan Iran hyödyntää suurlähetystöjään ja muuta virallista infrastruktuuriaan Euroopassa harjoittamassaan iranilaisdiasporan fyysisessä vakoilussa. Suurlähetystöt pyrkivät aktiivisesti tunnistamaan hallinnon vastaisiin mielenosoituksiin osallistuvia iranilaisia ja lähettävät näiden tietoja eteenpäin Iranin turvallisuus- ja tiedustelupalveluille. Iranin vastaisten sotatoimien tukijoiksi tunnistetut Iranin kansalaiset voivat joutua vallankumouskaartin pidättämiksi Iraniin palatessaan.[footnoteRef:30] Tanskan maahanmuuttoviraston iranilaisten sur place -aktivismin seurauksia selvittäneen maatietoraportin mukaan Iranin viranomaiset seuraavat mielenosoituksia aktiivisimmin merkittävissä maissa, kuten Saksassa, Ranskassa ja Isossa-Britanniassa, kun taas Pohjoismaissa tähän käytettävät resurssit ovat rajallisemmat. Tyypillisin mielenosoitusten seurantakeino on niiden kuvaaminen ja rajatummissa tapauksissa myös informanttien lähettäminen osallistujien joukkoon.[footnoteRef:31]   [30:  Engelsberg Ideas / Aarabi & Golkar 20.4.2026.]  [31:  DIS 12/2025, s. 7–8.] 

Euroopassa ja muualla ulkomailla asuvat iranilaiset ovat tammikuun 2026 tapahtumista lähtien toistuvasti kokoontuneet osoittamaan mieltään Iranin suurlähetystöjen ja konsulaattien edustalla. Iranin viranomaiset ovat nimenomaisena diasporamielenosoituksia vähentämään pyrkivänä vastatoimena ryhtyneet ottamaan haltuunsa ulkomailla hallintoa vastustaneiden iranilaisten omaisuutta. Iran International -uutistoimiston tietojen mukaan Iranin viranomaiset ovat takavarikoineet kymmenien Iranin kansalaisten omaisuutta valtion turvallisuuden vaarantamisen ja Israelin tukemisen perusteella vuoden 2025 vakoilulain nojalla. Joukossa on Iran Internationalin mukaan monia ulkomailla asuvia iranilaisia.[footnoteRef:32] IranWire-uutismedian mukaan laajamittaiset omaisuuksien takavarikoinnit alkoivat Israelin ja Yhdysvaltojen hyökkäyksen aikana keväällä 2026 ja ne ovat kohdistuneet poliittisiin vastustajiin, toimittajiin, ulkomailla toimiviin aktivisteihin sekä tiettyihin korkean profiilin urheilijoihin, näyttelijöihin ja mediahahmoihin. Ainakin 400 ulkomailla toimivan Teheranista, Semnanista tai Hamadanista kotoisin olevan media- ja kulttuurihahmon omaisuus otettiin haltuun keväällä 2026. Teheranin poliisi ilmoitti 100 tunnetun ulkomailla hallintoa vastustavan iranilaisen, 63 Iran Internationalin johtajan ja työntekijän sekä 25 monarkistien kannattajana tunnetun Manoto -TV-kanavan työntekijän omaisuuksien takavarikoimisesta huhtikuussa 2026.[footnoteRef:33] [32:  Iran International 9.6.2026.]  [33:  IranWire 11.5.2026.] 

Onko maahan palaavien tilanteessa raportoitu muutoksia erityisesti turvapaikanhakijataustaisten palaajien kohdalla? 
Tanskan maahanmuuttoviraston joulukuussa 2025 julkaisema maatietoraportti selvitti kielteisen turvapaikkapäätöksen saaneiden iranilaisten sur place -mielenosoittajien, islamilaisen tasavallan kriitikkojen ja kristinuskoon kääntyneiden tilannetta heidän palatessaan Iraniin. Raporttia varten haastatellun kansainvälisen järjestön edustajan mukaan Iranin viranomaisten suhtautuminen maahan palaaviin kielteisen turvapaikkapäätöksen saaneisiin iranilaisiin riippuu heidän yksilöllisistä olosuhteistaan, kuten esimerkiksi heidän toimintansa laajuudesta, tyypistä ja poliittisten ryhmien jäsenyydestä. Raporttia varten haastatellun asiantuntijan mukaan käytännöissä esiintyy vaihtelua, mutta yleensä turvapaikanhakijatausta tai yksittäisiin mielenosoituksiin osallistuminen ulkomailla ei itsessään aiheuta ongelmia maahan palatessa, vaan viranomaisten huomio on kiinnittynyt korkean profiilin aktivisteihin sekä laajasti verkostoituneisiin ja kriittisiin yksilöihin. Palaajien kohteluun liittyy kuitenkin tarkoituksenmukaista mielivaltaisuutta Iranin viranomaisten taholta. Tanskan maahanmuuttoviraston haastatteleman kansalaisjärjestön mukaan joitakin Iraniin palanneita on pidätetty ja heitä vastaan on nostettu syytteitä heidän poliittisen toimintansa perusteella.[footnoteRef:34]  [34:  DIS 12/2026, s. 3, 7–8, 14.] 

Yhdysvallat on vuosina 2025–2026 palauttanut takaisin kotimaahansa ainakin 175 iranilaista, joiden joukossa on raportoitu olleen myös turvapaikanhakijoita.[footnoteRef:35] Mediatietojen mukaan Yhdysvaltojen maahanmuuttoviranomaiset jakoivat sähköpostitse turvapaikanhakijoiden tietoja Iranin viranomaisille ja antoivat näiden vaikuttaa siihen, ketkä päätyivät palautuslennoille. Iranin viranomaiset myös kävivät haastattelemassa iranilaisia turvapaikanhakijoita maahanmuuttoviraston säilöönottokeskuksissa.[footnoteRef:36] Palautetuille iranilaisille oikeusapua tarjonneen Iranian American Legal Defense Fund -järjestön (IALDF) tapauksesta jättämän kantelun mukaan Iraniin saapuessa palautetut joutuivat täyttämään lomakkeita Iranista lähtönsä ja Yhdysvalloissa oleskelunsa syistä ja osa ohjattiin vallankumouskaartin tiedusteluosaston kuulusteltaviksi. Palautettujen joukossa oli useita mielenosoittajia, uskonnollisten vähemmistöjen edustajia, kuten evankelisia kristittyjä, sekä seksuaali- ja sukupuolivähemmistöihin kuuluvia iranilaisia.[footnoteRef:37] Tiedossa ei ole, että Yhdysvalloista palautettuja olisi pidätetty Iranissa, mutta New York Timesin mukaan useita paluulennoilla olleita haastateltiin Iranin valtiollisessa mediassa ja osaa on saatettu pyytää tiedusteluviranomaisten jatkokuulusteluihin.[footnoteRef:38] [35:  Time 27.3.2026.]  [36:  PBS 20.8.2026.]  [37:  IALDF 7.7.2026, s. 2, 8.]  [38:  NYT 11.11.2025.] 

Iranin oikeuslaitoksen johtaja esitti huhtikuussa 2026 negatiivisia näkemyksiä ulkomailta Iraniin palaajista. Gholam Hossein Mohseni-Ezhein lausunnon perusteella tyypillisin ulkomailla hallintoa vastustaneisiin iranilaisiin kohdistettu toimi on vuonna 2026 ollut omaisuuden haltuunotto. Voice of America -uutistoimiston mukaan maahan palatessa pidätetyiksi ja tuomituiksi joutuneet iranilaiset ovat ensisijaisesti olleet kaksoiskansalaisia.[footnoteRef:39]  [39:  VoA 28.4.2026.] 

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

